ความสัมพันธ์ไทย–จอร์แดน

**ความสัมพันธ์ไทย–จอร์แดน** เป็นความสัมพันธ์ทวิภาคีระหว่างประเทศไทยและประเทศจอร์แดน โดยสถาปนาความสัมพันธ์ทางการทูตกันขึ้นเมื่อ 10 พฤศจิกายน พ.ศ. 2509

## ประวัติ
ความสัมพันธ์ไทยและจอร์แดน สถาปนาขึ้นในปี พ.ศ. 2509 ในช่วงแรก สถานเอกอัครราชทูต ณ กรุงแบกแดดเป็นสถานเอกอัครราชทูตที่ดูแลประเทศจอร์แดนด้วยแต่เนื่องด้วยปัญหาความไม่ปลอดภัยในกรุงแบกแดดเมื่อปี พ.ศ. 2546 สถานเอกอัครราชทูต ณ กรุงแบกแดดจึงย้ายไปตั้งสำนักงานชั่วคราวอยู่ในกรุงอัมมานประเทศจอร์แดน ต่อมาในเดือนมีนาคม พ.ศ. 2550 รัฐบาลไทยได้ปรับเปลี่ยนสำนักงานชั่วคราวเป็นสถานเอกอครราชทูต ณ กรุงอัมมาน ที่มีเขตอาณาครอบคลุมอิรักแทน

## การเยือน
ในเดือนธันวาคม ค.ศ. 2005 สมเด็จพระราชาธิบดีอับดุลเลาะห์ที่ 2 เสด็จฯ เยือนประเทศไทยอย่างเป็นทางการและเข้าเฝ้าฯ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร เพื่อหารือเรื่องการกระชับความสัมพันธ์

และในเดือนมิถุนายน ค.ศ. 2006 สมเด็จพระราชาธิบดีอับดุลเลาะห์ที่ 2 พร้อมด้วยพระบรมวงศานุวงศ์ เสด็จฯ เยือนไทยอีกครั้งเพื่อเข้าร่วมพระราชพิธีฉลองสิริราชสมบัติครบ 60 ปี ของรัชกาลที่ 9

## สังคม
### การศึกษา
ก่อนปี 2554 มีนักศึกษาไทยที่เรียนวิชาเอกภาษาอาหรับและชะรีอะฮ์เพียงประมาณ 50 คน และในปี 2560 มีจำนวนเพิ่มขึ้นเป็น 700 คน และยังคงเพิ่มขึ้นทุกปี และปี 2564 มีนักเรียนไทย 600 คนกำลังศึกษาอยู่ในมหาวิทยาลัยของจอร์แดน นักเรียนไทยส่วนใหญ่ในจอร์แดนเรียนชะรีอะฮ์ (กฎหมายอิสลาม) และนิติศาสตร์ โดยมหาวิทยาลัยในเมืองอิรบิด ทางตอนเหนือของประเทศ มีนักศึกษาไทยอยู่มากที่สุดราว 300 คน

### วัฒนธรรม
ไทย–จอร์แดนได้ฉลองสัมพันธ์ทางการทูตครบรอบ 55 ปี โดยลงนามโครงการแลกเปลี่ยนทางวัฒนธรรมไทย-จอร์แดน ระหว่างปี 2565–2569 ผ่านระบบออนไลน์ และพิธีเปิดนิทรรศการภาพถ่ายไทย-จอร์แดน และในปี พ.ศ. 2557 กระทรวงการต่างประเทศร่วมกับกระทรวงวัฒนธรรมได้นำคณะนักแสดงจากสถาบันบัณฑิตพัฒนศิลป์ไปจัดการแสดงที่จอร์แดน ให้กับประชาชนในกรุงอัมมาน

### การท่องเที่ยว
ในปี 2566 มีชาวจอร์แดนเดินทางไปเที่ยวที่ประเทศไทยจำนวน 10,943 คน ลดลงจากปี 2562 ก่อนวิกฤติโควิด-19 ร้อยละ 11.68

## การค้าและการลงทุน

ในปี 2567 ไทยจอร์แดนมีมูลค่าการค้ารวม 182.01 ล้านดอลลาร์สหรัฐ ไทยส่งออกมูลค่า 127.45 ล้านดอลลาร์สหรัฐ และนำเข้ามูลค่า 54.56 ล้านดอลลาร์สหรัฐ โดยไทยได้เปรียบดุลการค้า 72.90 ล้านดอลลาร์สหรัฐ โดยข้อมูลจากฐานข้อมูลการค้าระหว่างประเทศ COMTRADE ของสหประชาชาติ ระบุว่า การนำเข้าของจอร์แดนจากประเทศไทยมีมูลค่า 195.58 ล้านดอลลาร์สหรัฐในปี 2023 โดยสินค้านำเข้าที่มูลค่ามากที่สุดคือยานพาหนะต่าง ๆ นอกเหนือจากรถไฟและรถราง มีมูลค่าทั้งสิ้น 60.67 ล้านดอลลาร์สหรัฐ โดยในหมวดสินค้านำเข้านี้ยานยนต์สำหรับขนส่งสินค้าเป็นสินค้าที่นำเข้ามูลค่ามากที่สุดมีมูลค่าทั้งสิ้น 53.47 ล้านเหรียญสหรัฐ และไทยนำเข้าจากจอร์แดนจำนวน 53.3 ล้านเหรียญสหรัฐ โดยสินค้ายอดนิยมคือปุ๋ยโพแทสเซียมมูลค่า 41.9 ล้านเหรียญสหรัฐ

เมื่อวันที่ 29 มกราคม 2563 นายพรพงศ์ กนิษฐานนท์ เอกอัครราชทูต ณ กรุงอัมมานได้พบปะกับ ประธานบริหารซุปเปอร์มาร์เก็ต Family’s Basket ณ ห้างสรรพสินค้า Taj Mall ในกรุงอัมมาน โดยทั้งสองฝ่ายได้หารือเกี่ยวกับแนวทางในการขยายตลาดส่งออกสินค้าไทยเข้าสู่จอร์แดนและความร่วมมือด้านการค้าระหว่างกัน

## ความช่วยเหลือระหว่างประเทศ
### เงินช่วยเหลือ
เนื่องมาจากสถานการณ์ความขัดแย้งในซีเรียทำให้ชาวซีเรียหลั่งไหลเข้าสู่จอร์แดน เป็นอีกประเด็นหนึ่งที่ประเทศไทยพยายามทำงานร่วมกับชาวจอร์แดนอย่างใกล้ชิดยิ่งขึ้น หลังจากหารือกับหลายฝ่ายในจอร์แดน สถานเอกอัครราชทูตไทยได้เสนอแนะต่อรัฐบาลไทยเกี่ยวกับวิธีการให้ความช่วยเหลือแก่จอร์แดน โดยการบริจาคให้แก่มูลนิธิฮาเชมิต ซึ่งเป็นหน่วยงานด้านมนุษยธรรมหลักที่ดูแลค่ายผู้อพยพตามแนวชายแดนจอร์แดน-ซีเรียในปัจจุบัน

### เทคโนโลยี
ในปี 2559 ไทยได้ถ่ายทอดเทคโนโลยีฝนหลวงให้กับประเทศจอร์แดน โดยกรมฝนหลวงและการบินเกษตรของไทยได้จัดหลักสูตรฝึกอบรมให้แก่เจ้าหน้าที่จอร์แดน 3 ครั้ง

## อ้างอิง

หมวดหมู่:ความสัมพันธ์ทวิภาคีของประเทศไทย
หมวดหมู่:ความสัมพันธ์ทวิภาคีของประเทศจอร์แดน